বুধে এসএসসি ভবনের সামনে মহা সমাবেশের ডাক

কলকাতা: এসএসসি (SSC) ভবনের সামনে রাতভর অবস্থান বিক্ষোভ করবেন চাকরিহারা ‘যোগ্য’ শিক্ষকরা। সোমবার যোগ্য এবং অযোগ্যদের তালিকা প্রকাশ করেনি এসএসসি। এসএসসি চেয়ারম্যান সিদ্ধার্থ মজুমদারের সঙ্গে আলোচনায় বসেন ‘যোগ্য’ শিক্ষকদের ১৩ জনের প্রতিনিধি দল। কিন্তু বৈঠক আদৌ ফলপ্রসূ হয়নি। এরপরেই ধৈর্যের বাঁধ ভেঙে যায় চাকরিহারা শিক্ষকদের।

তাঁরা জানিয়ে দেন, তাঁরা এখান থেকে নড়বেন না, যাঁরা ভিতরে আছেন তাঁদেরও বেরোতে দেবেন না। চাকরিহারাদের এক প্রতিনিধি পরিষ্কার বললেন, লাঠিচার্জ করা হোক, কিংবা গুলি চালানো হোক, এখান থেকে নড়বেন না তাঁরা। যোগ-অযোগ্যদের তালিকা আজই দিতে হবে। সেই সঙ্গে কাল এসএসসি ভবনের সামনে মহা সমাবেশের ডাক দেওয়া হয়েছে।

আরও পড়ুন: ‘শালবনিতে মানুষের সার্বিক উন্নয়ন হবে ‘ আর কী কী বললেন সৌরভ?

সোমবার রাতে আচার্য ভবনের সামনে উত্তাল হয়ে ওঠে। চারদিক ভরে যায় ‘চোর’ ‘চোর’ স্লোগানে। দফতরের ভিতরে কেউ ঢুকতে চাইলেই তার ব্যাগ ঘেঁটে দেখা হচ্ছে, যাতে খাবারের এক কণাও ভিতরে না যায়। যোগ্য-অযোগ্য তালিকা ছাড়া এলাকা ছাড়ছেন না চাকরিহারা শিক্ষকরা। তাঁদের স্পষ্ট দাবি, যতদিন না সুরাহা মিলছে, ততদিন ঘেরাও করে রাখব।

‘যোগ্য’ চাকরিহারাদের দাবি, সুপ্রিম কোর্টের নির্দেশে যাঁরা যোগ্য, তাঁদের যদি তালিকা প্রকাশ করে সিলমোহন না দেয় স্কুল সার্ভিস কমিশন, তা হলে যোগ্য হওয়া সত্ত্বেও তাঁদের ১২ শতাংশ হারে বেতনের টাকা ফেরত দিতে হবে। তাঁরা অযোগ্য হিসাবেই চিহ্নিত হবেন। তাই তাঁরা চান, যোগ্যদের তালিকা দেওয়া হোক।